Document ID: 32005D0623

ODLOČBA KOMISIJE
z dne 3. avgusta 2005
o podaljšanju omejenega priznanja „Hellenic Register of Shipping“
(notificirano pod dokumentarno številko K(2005) 2940)
(Besedilo v grškem jeziku je edino verodostojno)
(Besedilo velja za EGP)
(2005/623/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 94/57/ES z dne 22. novembra 1994 o skupnih predpisih in standardih za organizacije, pooblaščene za inšpekcijski pregled in nadzor ladij, ter za ustrezne ukrepe pomorskih uprav (1) in zlasti člena 4(3) Direktive,
ob upoštevanju pisma ciprskih oblasti z dne 2. aprila 2004, v katerem zahtevajo za Ciper podaljšanje omejenega priznanja „Hellenic Register of Shipping“ (v nadaljnjem besedilu „HRS“) v skladu s členom 4(2) Direktive 94/57/ES,
ob upoštevanju pisma grških oblasti z dne 7. septembra 2004, v katerem zahtevajo brezpogojno podaljšanje omejenega priznanja HRS v skladu s členom 4(3) navedene direktive,
ob upoštevanju naslednjega:
(1)
Omejeno priznanje po členu 4(3) Direktive 94/57/ES je priznanje, dodeljeno organizacijam, poznanim kot klasifikacijski zavodi, ki izpolnjujejo vsa merila iz Priloge, razen tistih, določenih v odstavkih 2 in 3 oddelka A „Splošne zahteve“ Priloge, vendar pa ima omejen rok trajanja in obseg, da bi zadevna organizacija pridobila nadaljnje izkušnje.
(2)
Odločba Komisije 2001/890/ES (2) je priznala HRS za Grčijo na podlagi člena 4(3) za obdobje treh let od 13. decembra 2001.
(3)
Komisija je preverila, ali HRS izpolnjuje vsa merila iz Priloge k Direktivi 94/57/ES, razen tistih, ki so določena v odstavkih 2 in 3 oddelka A „Splošne zahteve“ navedene priloge.
(4)
Ocena, ki jo je opravila Komisija, je poleg tega pokazala znake, da mora HRS še naprej razvijati svoj sistem kazalnikov kakovosti z namenom izboljšanja možnosti za ocenjevanje tveganja in učinkovitosti.
(5)
Zapisi organizacije o izvajanju varnosti in onesnaževanju, kot so objavljeni v Pariškemu memorandumu o soglasju, so bili v obdobju 2000-2002 slabi, vendar so v letu 2003 nakazovali zmerno izboljševanje in HRS se je zavezal, da bo svoje zapise uskladil s povprečjem zapisov priznanih organizacij.
(6)
Ukrepi, predvideni s to odločbo, so v skladu z mnenjem Odbora za varnost na morju in preprečevanje onesnaževanja z ladjami (COSS), ustanovljenega v skladu s členom 7 Direktive 94/57/ES -
SPREJELA NASLEDNJO ODLOČBO:
Člen 1
Omejeno priznanje „Hellenic Register of Shipping“, dodeljeno z Odločbo 2001/890/ES, se podaljša za dobo treh let od datuma sprejetja te odločbe.
Člen 2
To podaljšano priznanje velja za Grčijo in Ciper.
Člen 3
Ta odločba je naslovljena na Helensko republiko in Republiko Ciper.
V Bruslju, 3. avgusta 2005

Labels: 8
18
20